নিজস্ব প্রতিবেদন : চার লাখ টাকার জাল নোট সহ গ্রেফতার করা হল ৩ ব্যক্তিকে। বড়তলা থানার অন্তর্গত বিডন স্ট্রিট ও যতীন্দ্রমোহন অ্যাভিনিউ ক্রসিং এলাকা থেকে গ্রেফতার করা হয় অভিযুক্তদের। পুলিস জানিয়েছে, ধৃত ৩ ব্যক্তির মধ্যে ২ জন বিহারের বাসিন্দা ও একজন মালদার। জানা গিয়েছে, শুক্রবার সন্ধ্যায় বিডন স্ট্রিট ও যতীন্দ্রমোহন অ্যাভিনিউর ক্রসিংয়ে দাঁড়িয়ে জাল নোট কেনাবেচা করছিল ৩ জন। গোপন সূত্রে খবর ছিল পুলিসের কাছে। পুলিস হানা দিতেই বমাল গ্রেফতার করা হয় ৩ জনকে। ধৃতদের মধ্যে পরান মণ্ডল মাললার বৈষ্ণবনগরের বাসিন্দা। অপর ২ জন মহেন্দ্র প্রসাদ ও পাপ্পু প্রসাদ বিহারের নালন্দার বাসিন্দা। ধৃতদের কাছ থেকে প্রায় ৪ লাখ টাকা মূল্যের জাল নোট উদ্ধার হয়েছে। উদ্ধার হওয়া নোটগুলি সবই ২০০০-এর। ঘটনাস্থলেই গ্রেফতার করা হয় অভিযুক্তদের। ধৃতদের জেরা করে চক্রের সঙ্গে জড়িত বাকিদের খোঁজ পাওয়ার চেষ্টা করছে পুলিস।